Szentendre Éjjel-Nappal Nyitva Fesztivál

Zseblámpás FMC séta
2023-08-27 21:00 - 22:10 (Europe/Budapest) | Ferenczy Múzeum, Kossuth Lajos u. 5., Szentendre, Pest, 2000
Ismerje meg a Ferenczy Múzeumi Centrum múzeumait a zseblámpás FMC sétán! A séta során érdekességeket is megtudhat az épületek múltjáról és jelenéről. A séta időtartama: 60-70 perc.
Gyülekező: Ferenczy Múzeum előtt

Mörk koncert
2023-08-27 20:30 - 22:00 | Dunakorzó, Dunakorzó 18., Szentendre, 2000, Magyarország
A Mörk soul és funk alapokra épülő zenét játszik, mely elgondolkodtató társadalmi, pszichológiai és hétköznapi témában íródott dalszövegekkel, improvizációval és más stílus elemekkel együtt egy különleges zenei élményt nyújt a hallgatónak.
A ma már Fonogram és Artisjus díjas zenekar először barátaik nappalijában, mászóteremben és egyéb nem megszokott helyszínen adott koncerteket, melyeknek híre gyorsan elterjedt a budapesti undergroundban, így nem sok időnek kellett eltelnie, hogy szélesebb közönség is megismerhesse a zenekart. A Mörk sorban végigjárta a legnagyobb magyar klubokat és fesztiválokat: A38 Hajó, Akvárium Klub, Budapest Park, Sziget, Volt, Művészetek Völgye.
Az itthoni lehetőségek mellett szerte a világban, számos nemzetközi fesztiválokon is bemutatkozhattak már: a hamburgi Elb Jazz Fesztivál nagyszínpadán, a Leverkusener Jazztage nagyszínpadán, a groningeni Eurosonic Noorderslagon, a hamburgi Reeperbahn Fesztiválon, a New York-i Mondón, a bécsi Waves Viennán, a Tallin Music Weeken, a Budapest Showcase Hub-on vagy a poznani Spring Break-en is.
Tagok:
Mark Zentai – ének
Jason Balint Szeifert – baszus gitár, gitár
Daniel Ferenc Szabo – dobok
Ocsovay Damján – billentyűk

Fényfestés a Fő téren
2023-08-27 20:00 - 2023-08-28 00:00 | Fő tér, Fő tér, Szentendre, Pest, 2000, Magyarország
A Szentendre Éjjel-Nappal Nyitva Fesztivál alatt esténként a Fő tér különleges fényárban pompázik. Csodálja meg Ön is!

Jazz és Zsoltár
2023-08-27 20:00 - 21:00 | Református Templom kertje, Rákóczi utca 14., Szentendre, 2000, Magyarország
A Bartha/Arnedo Quartett műsorában genfi zsoltárok jazz feldolgozásai és saját kompozíciók hangzanak el.

Előadók:

Pol Omedes Casacuberta – trombita
Bartha Mátyás – zongora
Danny Ziemann – nagybogo
Guillem Arnedo – dob

Támogatók:
Vujicsics Tihamér Zeneiskola – Szentendre
Hubay Jenő Zeneiskola – Budapest
Szentendrei Református Egyházközség

Esőhelyszín: Református templom

A belépés díjtalan, adományokat köszönettel fogadunk.

3Coyotes koncert
2023-08-27 19:00 - 21:00 | Folt Kávézó, Kucsera Ferenc u. 11., Szentendre, Pest, 2000, Magyarország
A 3Coyotes egy budapesti születésű mexikói zenekar: három barát, különböző zenei háttérrel, három különböző mexikói városból, akiket a hagyomány, a barátság és a zene iránti szenvedély egyesített.

Bográcsozzunk együtt finom borok társaságában!
2023-08-27 18:00 - 21:00 | Gwendolin Bisztró, Duna korzó 20., Szentendre, 2000, Magyarország
Az idei GastroArt keretében bográcsban főtt ételekkel, valamint a villányi és tokaji borvidék boraival vár minden kedves érdeklődőt a Bistro St. André a fesztivál mindhárom napján 18:00 órától.

BDZ A’la cArte Ensemble a Pap-udvarban
2023-08-27 18:00 - 20:00 | Pap-udvar, Iskola u. 18., Szentendre, Pest, 2000
Egyedülálló hangszer-összeállítással, átiratokkal és eredeti művekkel érkezik a különleges BDZ A´la cArte Ensemble az augusztus végi Szentendre Éjjel-Nappal Nyitva fesztiválon a szamárhegyi Pap-udvarba.
A Dohnányi Ernő Szimfonikus Zenekar művészeiből alakult együttes neve repertoárjuk sokoldalúságát tükrözi: a közönség a sokszínű műsort hallgatva olyan gazdag kínálatban gyönyörködhet, mint amikor egy elegáns, de mégis jó hangulatú étteremben az étlapról à la carte válogathat a jobbnál jobb fogások közül. Az együttes tagjai nemcsak kollégák, hanem barátok is – ez mindig pluszt ad számukra a közös zenélésben, és érezhető a hallgatók számára is.
Jöjjenek, élvezzék az estet a kellemes hangulatú szamárhegyi magánház kertjében az immár megszokott nyitott udvarok program keretében, a Szentendre Barátai és a Nők Szentendréért szervezésében.
A belépés ingyenes, de a korlátolt befogadóhely miatt regisztrációhoz kötött!
Jelentkezz az űrlap kitöltésével: https://forms.gle/MehEqApDBbJH3sj99
A részvétel elfogadását egy visszaigazoló levéllel hagyjuk jóvá.
Előadók:
Kalla-Tóta Hajnalka – hegedű
Bánhegyi Tünde – hegedű
Markó János – mélyhegedű
Helecz Dániel – cselló
Botár Bence – nagybőgő
Kanyó Dávid – fuvola, altfuvola, pikoló
Szepesi Bence – klarinét, szaxofon

Jazzformers feat Szabó Enikő, Jónás Gabriella koncert
2023-08-27 18:00 - 19:30 | Dunakorzó, Dunakorzó 18., Szentendre, 2000, Magyarország
A Jazzformers 2015 végén alakult. Akkor egy baráti örömzenélésre trombitálta össze a csapatot Szalkay Dávid, a zenekar frontembere.
Tagjai – Szalkay Dávid (trombita), Szikora Balázs (ütőhangszerek), Iványi Gáspár (gitár) és Kiss Attila (nagybőgő) – felsőfokú szinten végzett jazz-, illetve klasszikus zenészek.
A zenekar eklektikus stílusának esszenciája ez a koncert, ahol a saját, szerzői alkotások mellett stílusos feldolgozások is hallhatók. A fellépést két csodálatos énekesnő is tovább színesíti: a hazai soul és R&B világából jól ismert Jónás Gabriella és a népzene illetve word music területén népszerű Szabó Enikő varázsolja el a nagyérdeműt.

Műhelybemutató tárlatvezetéssel
2023-08-27 18:00 - 19:00, 2023-08-27 16:00 - 17:00, 2023-08-27 14:00 - 15:00 | Mana Ékszerstúdió, Görög utca 4., Szentendre, Pest, 2000
A program során az érdeklődők betekintést nyerhetnek az ötvösműhely működésébe, a szerszámok és eszközök mellett megtekinthetik a Mana Ékszerkollekció legújabb darabjait is.

FONÓDÓ - családi mesedélután és kézműves foglalkozás
2023-08-27 17:00 - 19:00 | Parti Medve, Ignatovity Jakov utca 2., Szentendre, Pest, 2000
Családi mesedéltuán és kézműves foglalkozás Erdős Kriszti óvodapedagógus, népi játszóház vezetővel és Csörgei Andrea, Népmesekincstár foglalkozásvezetővel.

Lelki Pihenő - Együtt a pánik ellen | Mentálhigiénés élményfoglalkozás
2023-08-27 17:00 - 19:00 | Frangipani Stúdió és Galéria, Bartók Béla utca 5. b., Szentendre, 2000, Magyarország
A sorstársi közösség megtartó erővel bír, ahol megélhetjük a ventillálás jótékony hatását, a testi-lelki jólléthez kapott sokszoros energiát, mert a kapcsolatainkban sérülünk – ahogy Rogers mondta –, de kapcsolódva gyógyulunk.
Gyere és tapasztald meg élőben! Bepillantást adunk a szeptemberben induló támogató csoportunk eszköztárába, hangulatába, élményébe.
A részvétel ingyenes, de regisztrációhoz kötött: lelkipiheno@gmail.com
A foglalkozás minimum 5 fő részvételével kerül megtartásra.
Támogató csoportunkról bővebben:
– keresed a támpontokat egy könnyebb életvitel kialakításához.
– szeretnél elindulni a szorongásaid megértése, oldása felé.
– nincs szükséged kéretlen tanácsokra, mégis szeretnéd megosztani, ami a szívedet nyomja.
– kíváncsi vagy hasonló nehézségekkel küzdő felnőttek tapasztalatára.
– szívesen beadod a közösbe, ami neked bevált.
Képzelj el egy kis társaságot, akik egy bögre teával a kézben, nyugodt, biztonságos környezetben, egymásra hangolódva gyógyulnak, segítik és bátorítják egymást!
Saját pánikroham miatt kapott baráti segítségből ismertem fel azt, hogy sokan voltunk/vagyunk hasonló helyzetben és megnyugtató volt hallgatni, hogy tényleg nem vagyok egyedül. Sőt! Rengetegen küzdünk hasonló problémákkal.
Jól esett valakivel beszélni erről, ami elindított egy biztonsági, bizalmi kapcsolatot, és ezt az egész gyógyító kört is létrehozta. Foglalkozom az egészségemmel, járok terápiába, amihez lelkileg rengeteget ad a sorstársi kapcsolódás. Vannak könnyebb és nehezebb időszakok. Hetek telnek el úgy, hogy azt érzem minden rendben van, nem pánikolok. Aztán jön valami, vagy a legijesztőbb, hogy a semmiből tör rám, de ezt gondolom, tudjátok, mint egy hullámvasút. És én szeretném a mélyrepüléseket lerövidíteni…ű
Szeretettel hívlak egy bizalmi körbe, ha Te is így érzed, vagy legalábbis szeretnéd így érezni! Ez a csoport hozzásegíthet önmagad mélyebb megértéséhez.
Fekete Imola mentálhigiénés segítővel hónapról hónapra bontogatjuk a szárnyainkat, hogy nagyobb tudatosságot és újra kontrollt nyerjünk az életünk felett.
Mit kaphatsz még ettől a csoporttól?

A „nem vagyok egyedül” érzést, hiszen a többiek is pont azért vannak jelen, amiért Te.

Részese leszel egy segítő kapcsolatkörnek.

Titoktartás mellett, bizalmi légkörben meghallgatásra és megértésre számíthatsz.

Szempontokat, tapasztalatokat hallasz, amik hozzásegítenek a saját megoldásaidhoz.

Lényeges ismeretekhez jutsz a csoportba meghívott szakemberektől pl. természetes stresszoldási technikákról, masszázsról, jógáról stb.

Mindezt egy megtartó légkörben, mentálhigiénés szakember támogatása mellett.

Minden résztvevővel megosztom a „Pánik Guide”-ot, ami olyan praktikák és tippek online gyűjteménye, amivel bármikor javíthatunk a közérzetünkön!

Rutkai Bori Banda koncert
2023-08-27 17:00 - 19:00 | Kacsakő Bisztró, Duna korzó 21, Szentendre, Pest, 2000, Magyarország
Vidám, vagány dalok a gyerekeknek és az egész családnak. Mesekoncert sok tánccal, bábbal, játékkal.

STIGMA - tematikus nyitott tárlat
2023-08-27 16:00 - 20:00 | Vajda Lajos Stúdió, Péter Pál u. 6., Szentendre, Pest, 2000
A Vajda Lajos Stúdió megalakulása óta hagyománnyá vált a tematikus, csoportos kiállítások szervezése. Ilyenek voltak többek között: „Űrkőkorszaki Csont és Bőr”, „Aktok”, „Gravitáció”, „Földöntúli kapcsolatok”, „Gátlástalan Tisztaság Speciális Bizonytalanság”, „Energia és ellenérték”, „Abszolút fal”, „Fétis Tabu Ereklye”, „Mélyponton a viszony”, „100 éves a DADAizmus”, „Ihlet”, „Kabala”, ” A helybenjárás metafizikája”. Az idei év tematikája a STIGMA.
Kiállításmegnyitó: 2023.08.25. 19:00
Program: megnyitóbeszéd, performansz, 22:00 órától DJ-k fellépése.

A programok és a kiállítás ingyenesen látogatható.
Nyitvatartás a fesztivál ideje alatt:
2023.08.25. 19:00 – 01:00
2023.08.26. 16:00 – 24:00
2023.08.27. 16:00 – 20:00

Éjjel-Nappal Művészet, Éjjel-Nappal Alkotás
2023-08-27 16:00 - 19:00 | Templomdomb, Templom tér 1., Szentendre, Pest, 2000
A Templomdombon egy nagy kifeszített vászonra alkossuk meg az éjjelt és a nappalt! A mű elkészítésében Zarubay Bence képzőművész segít. Festészetére Szentendre motívumai, jellegzetes, egyedi képi világa jellemző, amelyet a festés során igyekszik átadni, megmutatni.
A program 2023. augusztus 26-án és 27-én 10:00-14:00 és 16:00-19:00 között kerül megrendezésre.

Töredék | A Kortárs & Balett Tánccsoport Szentendre bemutatója
2023-08-27 16:00 - 17:00 | Dunaparti Művelődési Ház, Dunakorzó 18., Szentendre, Pest, 2000, Magyarország
A Kortárs & Balett Tánccsoport Szentendre 30 perces kortárs performanszt mutat be a Dunaparti Művelődési Ház udvarán.
„Olyak leszünk mind: szétmálló művek,
De zűrzavarban méltó rendre vallók –
Ki fejti meg hiányzó részeinket,
Ki rakja össze, festi hű egésszé,
Ki lesz, ki rajtunk majd fölismeri
Egy ismeretlen mester kézvonását?”
Kovács András Ferenc
Szentendre a művészetek városa. A művészeteknek hála végtelen lehetőség van keresni, kifejezni, fejleszteni önmagunkat. Inspiráló alkotások, helyszínek, hangulatok és érzések, de mindezek csak részei a nagy egésznek. Megérintenek és megmozgatnak bennünket, a töredékek így állnak össze teljes egésszé.

Tárlatvezetés a Flourish - Virágzás design ékszer kiállításon
2023-08-27 15:00 - 16:00, 2023-08-27 11:00 - 12:00 | Frangipani Stúdió és Galéria, Bartók Béla utca 5. b., Szentendre, 2000, Magyarország
Fedezd fel ezt a különleges kiállítást, ahol 13 alkotóművész varázslatos ékszerein keresztül tárul fel a modern ékszertervezés sokszínű világa. A kiállított ékszerek többsége kézzel készült, hogy az egyediség és az esztétika tökéletes egységet alkossanak. Az alkotások inspirációt merítenek a természet misztikus szépségéből és harmóniájából. Az ékszerek egyedi történeteket „mesélnek” és képesek átadni az élet szeretetét, szenvedélyét, vitalitását és megújulását. Csatlakozz hozzánk erre az izgalmas tárlatvezetésre, s ismerd meg az alkotókat és ékszereik különleges történetét!

Szövőműhely bemutató
2023-08-27 15:00 - 16:00 | Szakrális Szövőműhely, Bogdányi út 10/a., Szentendre, 2000, Magyarország
Bicskei Brigitta kéziszövő textilművész és Kántor Ági festőművész műhely bemutatója augusztus 26-án és 27-én 15:00 órai kezdettel.

Műhelytitkok
2023-08-27 15:00 - 16:00 | RegenTag Műhelygaléria, Kucsera Ferenc utca 2/a, Szentendre, 2000, Magyarország
Varga Tímea keramikus bemutatja a RegenTag kerámiaműhelyét és a kerámiakészítés fogásait. Lesz korongozás-bemutató, az agyag újrahasznosításának útját és más műhelytitkokat is megismerhetnek a résztvevők. A részvétel ingyenes, de regisztrációhoz kötött.
Regisztráció: www.regentag.hu

Tárlatvezetés a Gyűjtemény (1900-2022) című állandó kiállításon
2023-08-27 15:00 - 16:00 | Ferenczy Múzeum, Kossuth Lajos u. 5., Szentendre, Pest, 2000
A Ferenczy Múzeumi Centrum 2023 tavaszán hiánypótló gyűjteményes kiállítást nyitott. Szentendre, mint a modern magyar művészet egyik megkerülhetetlen központja, évtizedeken keresztül formálta a művészeti áramlatokat, párbeszédet folytatva a hazai és a nemzetközi közeggel. A szentendrei Ferenczy Múzeumi Centrum képzőművészeti gyűjteményének fő gyűjtési területe a 20-21. századi, illetve a mindenkori kortárs magyar képző- és iparművészet, mely kategóriájában az egyik legnagyobb, legrangosabb műtárgyegyüttes Magyarországon.
Belépőjeggyel látogatható.

Kurátori tárlatvezetés a Vajda, a Próféta című kiállításon
2023-08-27 14:00 - 15:00 | Vajda Múzeum, Hunyadi utca 1., Szentendre, Pest megye, 2000, Magyarország
Szabó Noémi művészettörténész kurátori tárlatvezetése a Vajda, a Próféta című kiállításon.
Az 1986-ban alapított Vajda Múzeum hosszú évek után ismét megnyitotta kapuit. A Vajda, a Próféta c. kiállítás kurátori tárlatvezetése betekintést nyújt Vajda életébe, művészetének egyes korszakaiba, illetve a kiállítás megrendezésének szempontjaiba.
Belépőjeggyel látogatható.

Vasárnap lehet így is, úgy is | Divatbemutató, ruha - és festményvásár
2023-08-27 12:00 - 17:00 | Folt Kávézó, Kucsera Ferenc u. 11., Szentendre, Pest, 2000, Magyarország
Vasárnapi lehet így is – úgy is… Meglátni, megfogni, szerelembe esni … és megkaparintani egy helyen, egy időben! Szeretettel várunk mindenkit Bagdi Kata (ruhák), Farkas Bori (táskák) és Palyov Péter (festmények) közös vasárnap délutáni matinéjára, ahol az egész napos vásár és a 15h-kor kezdődő divatbemutatón keresztül megismerhetitek és megvásárolhatjátok a hazai kúltúripar kiemelkedő alkotásait. Bori és Kata úgy választották ki közös témájukat, hogy azzal bizonyítják: megjelenésében egy öltözet (ruha és táska) hordható így is-úgy is – sportosan és elegánsan is…

dm Szépségbusz
2023-08-27 11:00 - 19:00 | Dunakorzó, Dunakorzó 18., Szentendre, 2000, Magyarország
A dm 2023-as őszi kampányában ismét a színeké a főszerep. A színek kreatív eszközök, amikkel érzelmeket, emberi jellemet, hangulatot fejezhetünk ki. Ösztönözzük a színek használatát, a változást és az új dolgok felé való nyitást!
A szépség kampány jegyében elindult a dm Szépségbusza, ahol az alábbi programokkal várjuk a fesztivál látogatóit:
Sminkelés és szépségtancsádás – Trend !t up, s-he és alverde termékekkel.
Körömfestés – Trend !t up és s-he körömlakkokkal.
Az elkészült műről fotót csinálunk, melyet ajándékba adunk Neked.
Beszállítóink jóvoltából apró ajándékkal is meglepünk, ha igénybe veszed a dm Szépségbusz szolgáltatásait.
Hozd vissza legalább 5 db lejárt, elhasznált kozmetikai termékedet* és mi megajándékozunk egy dekortermékkel!
A kozmetikai hulladékok bizonyos vegyi összetevőik miatt károsak lehetnek a környezetre, ha a talajvízzel a talajba jutnak.
Ha talajba kerülnek jelentős károsodást okoznak az élővilágban, emiatt fontos, hogy a kozmetikai hulladékot vagy a lejárt kozmetikai termékeket ne dobjuk a kommunális hulladékba, ne mossuk a lefolyóba, ne öntsük a wc-be.
A dm a Szépségbusz az állomásain hulladékgyűjtő dobozok kihelyezésével segít megfelelően gyűjteni a lejárt vagy nem használt kozmetikai termékeket. Az összegyűjtött hulladék szelektív gyűjtését, elszállítását, a hulladék ártalmatlanítását, amennyiben lehetséges a csomagolóanyagok megtisztítását és újrahasznosítását partnerünk, a Beautycle végzi, melyről részletesebb információkat az alábbi helyen találsz:
https://beautycle.org/
https://www.instagram.com/beautycle.recycling/
Ha legalább 5 db lejárt, elhasznált meghatározott kategóriájú kozmetikai terméket* elhozol a dm Szépségbuszon elhelyezett gyűjtőládába, mi cserébe megajándékozunk egy dm márkás dekorkozmetikai termékkel.
*az alábbi termékeket hozhatod vissza: Bőrápolási termékek (krém, szérum, testápoló, tusfürdő, naptej stb), bármilyen jellegű sminktermék (alapozó, korrektor, szempillaspirál, púder, pirosító, paletták, szemhéjtus, rúzs, szájfény stb), hajápolási termékek (sampon, balzsam, olaj, szérum, hajlakk, zselé/vax stb), egyéb testápolási/ szépészeti termékek (sminklemosó, körömlakk, dezodor, fogkrém, parfüm stb)

Replacc játszótér
2023-08-27 11:00 - 18:00 | Fő tér, Fő tér, Szentendre, Pest, 2000, Magyarország
A Zöldövezet Társulás Egyesület interaktív környezetvédelmi programjaival a hulladék megelőzésének fontosságára hívja fel a figyelmet. A Replacc játszótér elhasználódott tárgyakból épült, mert szeretnék a családoknak megmutatni, hogy a hulladék érték.

Ősi mesterségek bemutatója a honfoglalás korából
2023-08-27 11:00 - 17:00 | MűvészetMalom, Bogdányi u.32., Szentendre, 2000, Magyarország
A Tarsolylemezek – a honfoglaló elit kincsei kiállításhoz kapcsolódva
Hogyan készültek a honfoglalás kori eszközök, tarsolylemezek?
A kézműves bemutató a 10. század világába repíti vissza a látogatót. A Keleti Szövetség tagjai korhű viseletben és a kornak megfelelő eszközökkel mutatják be a „tarsolylemezek korának” kézműves tudományát. Megjelenik egy honfoglaló ötvös-cizellőr, akinél a poncolást próbálhatják ki a látogatók – ezzel a technikával díszítették eleink a tarsolylemezeket. Az ide érkezők láthatják és ki is próbálhatják, hogy milyen volt méhviaszból gyertyát készíteni vagy fából apróbb használati eszközöket kifaragni, valamint találkozhatnak több, régészeti ásatáson előkerült lelet rekonstrukciójával is.

2023. augusztus 26. 12:00-18:00
2023. augusztus 27. 11:00-17:00

Rémusz bácsi meséi: A szurokbaba bábelőadás
2023-08-27 11:00 - 12:00 | Dunaparti Művelődési Ház, Dunakorzó 18., Szentendre, Pest, 2000, Magyarország
Jó reggelt tisztelt uram! – kiáltotta a nyúl, de a szurokbaba csak ült, csak ült, meg sem moccant, meg sem szólalt. A róka pedig…
Vidám bábelőadás a szurokbabáról a Nefelejcs Bábszínház előadásában. Ki ne ismerné Rémusz bácsi történeteit a felnőttek közül? Szeretnénk, ha a gyerekek is megszeretnék a furfangos nyulat, és egy kicsit a ravaszdi rókát is, ezért a mai mese a szurokbabáról szól.
Joel Chandler meséjéből fordította Erdélyi Zelma.
Zene: Erdélyi D. Barnabás
Nyúl és Róka Tóth Zsuzsa műhelyében készültek.
Jegyek 1-99 éves korig egységesen: 1500 Ft

Honfoglalók nyomában | Rajna András régész - kurátor tárlatvezetése
2023-08-27 11:00 - 12:00 | MűvészetMalom, Bogdányi u.32., Szentendre, 2000, Magyarország
Dr. Rajna András tárlatvezetése a Tarsolylemezek – A honfoglaló elit kincsei című kiállításon.
A Magyar Nemzeti Múzeummal közösen megrendezett kiállítás a tarsolyok mellett a pátyi temetők gazdag anyagából is számos leletet bemutat.
Belépőjeggyel látogatható.

Együtt lenni jó!
2023-08-27 10:30 - 13:00 | Parti Medve, Ignatovity Jakov utca 2., Szentendre, Pest, 2000
Főzőcskézős-beszélgetős családi foglalkozás Harmath Eszterrel.
